《归乌曲》
清代·曹秉哲

天涯一只惊霜乌，欲归望远心踟躇。踟躇不归问何意，答言恐负高飞志。

高飞壮志难遽酬，可怜倦翮无时休。不如株守故林侣，饮啄翱翔得自主。

吁嗟乎！乌不归兮栖何之？乌竟归兮哺何资？将归未归两难决，愁煞斜阳欲暮时。

暮景人间容易变，及时归去乌莫恋，巢中老乌泪如霰。

作者简介：（?—1891）清广东番禺人。同治四年进士。官编修。光绪间补河南彰卫怀道，值沁河决口，秉哲冒险抢修，又妥理赈务，百姓受惠。调署开归陈许道，修防黄河两岸，亦有成效。尝刻前人治河诸书，以备后任参考。官至山东按察使。